CELEX: 32021D2321
Language: ro
Date: 2021-12-10 00:00:00
Title: Decizia (UE) 2021/2321 a Băncii Centrale Europene din 10 decembrie 2021 privind delegarea deciziilor cu privire la emiterea de către Uniunea Europeană a permiselor de liberă trecere pentru solicitanții aflați sub autoritatea Băncii Centrale Europene (BCE/2021/55)

29.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 467/1
               
            
         DECIZIA (UE) 2021/2321 A BĂNCII CENTRALE EUROPENE
         din 10 decembrie 2021
         privind delegarea deciziilor cu privire la emiterea de către Uniunea Europeană a permiselor de liberă trecere pentru solicitanții aflați sub autoritatea Băncii Centrale Europene (BCE/2021/55)
         PREȘEDINTA BĂNCII CENTRALE EUROPENE,
         având în vedere Tratatul privind funcționarea Uniunii Europene,
         având în vedere Protocolul (nr. 7) privind privilegiile și imunitățile Uniunii Europene, în special articolul 6,
         întrucât:
         
                     (1)
                  
                  
                     Banca Centrală Europeană (BCE) autorizează emiterea de către Uniune a permiselor de liberă trecere pentru membrii personalului BCE, angajații cu contracte pe termen scurt ai BCE și membrii familiilor acestora. Permisul de liberă trecere emis de Uniune ar trebui recunoscut de statele membre ca document de călătorie valabil.
                  
               
                     (2)
                  
                  
                     Competența de a emite permise de liberă trecere este atribuită președinților instituțiilor Uniunii, ceea ce înseamnă că în cazul BCE președinta BCE are această competență.
                  
               
                     (3)
                  
                  
                     Regulamentul (UE) nr. 1417/2013 al Consiliului (1) stabilește forma comună de emitere de către Uniune a permiselor de liberă trecere. Începând cu 2015, permisele de liberă trecere ale Uniunii sunt emise ca documente de călătorie în format electronic printr-o procedură centralizată, în cadrul căreia Comisia acționează ca element central pentru alte instituții ale Uniunii în conformitate cu acordurile privind furnizarea de servicii care implementează schema privind permisele de liberă trecere ale Uniunii.
                  
               
                     (4)
                  
                  
                     Având în vedere volumul de solicitări de emitere a permiselor de liberă trecere ale Uniunii pentru membrii personalului BCE, angajații cu contracte pe termen scurt ai BCE și membrii familiilor acestora, competența de a le emite ar trebui delegată Managerului principal pentru coordonarea serviciilor, cu posibilitatea subdelegării către nivelul operațional din cadrul BCE,
                  
               ADOPTĂ PREZENTA DECIZIE:
         
            Articolul 1
            Definiții
            În sensul prezentei decizii, se aplică următoarele definiții:
            
                        1.
                     
                     
                        „permis de liberă trecere al Uniunii” înseamnă un document de călătorie securizat, astfel cum se prevede la articolul 6 din Protocolul (nr. 7) privind privilegiile și imunitățile Uniunii Europene;
                     
                  
                        2.
                     
                     
                        „solicitant din cadrul BCE” înseamnă: (a) un membru al personalului BCE astfel cum este definit la articolul 1 din Condițiile de angajare; (b) un angajat cu contract pe termen scurt al BCE, astfel cum este definit la articolul 1 din Condițiile de angajare pe termen scurt; și (c) un membru al familiei unui astfel de membru al personalului sau a unui astfel de angajat cu contract pe termen scurt.
                     
                  
         
            Articolul 2
            Delegare și subdelegare
            
               (1)   Prin prezenta, președinta deleagă managerului principal pentru coordonarea serviciilor (Chief Services Officer – CSO) competența de a emite permise de liberă trecere ale Uniunii pentru solicitanții din cadrul BCE.
            
            
               (2)   Președinta îl autorizează pe CSO să subdelege directorului general al serviciilor corporative și, în cazul în care acesta nu este disponibil, directorului Direcției administrație competența de a emite permise de liberă trecere ale Uniunii pentru solicitanții din cadrul BCE.
            
            
               (3)   Decizia privind emiterea unui permis de liberă trecere al Uniunii unui solicitant din cadrul BCE se adoptă pe bază de delegare sau subdelegare numai dacă sunt îndeplinite criteriile prevăzute la articolul 3 în acest sens.
            
            
               (4)   Direcția Generală Servicii corporative o informează anual pe președintă cu privire la deciziile adoptate pe baza delegării prevăzute la prezentul articol.
            
         
         
            Articolul 3
            Criterii pentru adoptarea deciziilor privind permisele de liberă trecere ale Uniunii pe bază delegată sau subdelegată
            
               (1)   O decizie privind eliberarea unui permis de liberă trecere al Uniunii unui solicitant din cadrul BCE se ia pe bază de delegare sau subdelegare numai în cazul în care emiterea permisului de liberă trecere al Uniunii este justificată ca fiind în interes de serviciu din motive profesionale întemeiate, în special în cazul deplasărilor frecvente în interes de serviciu, al unui loc de muncă obișnuit în afara orașului Frankfurt pe Main sau în cazul mobilității externe.
            
            
               (2)   Eliberarea unui permis de liberă trecere al Uniunii pentru un membru al familiei unui membru al personalului BCE sau a unui angajat cu contract pe termen scurt al BCE este posibilă numai în circumstanțe excepționale și numai dacă este în interesul Uniunii. În cazul unei șederi de lungă durată în afara Uniunii, inclusiv al detașării pe termen lung, permisul de liberă trecere al Uniunii se acordă exclusiv în scopul desfășurării în siguranță și în mod corect a serviciului, atunci când circumstanțe excepționale și imposibilitatea de a utiliza pașapoartele sau documentele de călătorie naționale o justifică, în special dacă este necesar în scopul călătoriei, al notificării corespunzătoare și al șederii într-o țară terță. Durata valabilității permisului de liberă trecere al Uniunii deținut de un membru al familiei nu depășește niciodată durata valabilității permisului de liberă trecere al Uniunii deținut de membrul personalului sau de angajatul cu contract pe termen scurt.
            
         
         
            Articolul 4
            Intrarea în vigoare
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Frankfurt pe Main, 10 decembrie 2021.
            
               
                  Președintele BCE
               
               Christine LAGARDE
            
         
         
            (1)  Regulamentul (UE) nr. 1417/2013 al Consiliului din 17 decembrie 2013 privind stabilirea formei permisului de liberă trecere emis de Uniunea Europeană (JO L 353, 28.12.2013, p. 26).